بات و مات

بات و مات (حتى معروفة بـ Pat a Mat ولا A je to!، و فبعض البلدان لشاپوسيروس) هي سلسلة د التلفازة ديال الروسوم المتحركة بتقنية ستوب موشن، من نوع سلاپستيك و الكوميديا العائلية. تصاوبات فـ تشيكوسلوفاكيا و من بعد فـ جمهورية التشيك. السلسلة من إبداع لوبومير بينيش و فلاديمير جيرانيك، و بدات كتتعرض رسمياً نهار 23 نونبر 1982.

السلسلة كاتحكي على جوج رجال، بات و مات، اللي كايبغيو ديرو البريكولاج و يصلحو المشاكل اليومية، ولكن دايماً كايستعملو أدوات و طرق ما مناسباش، و هاد الشي كايخلّق مشاكل أكثر، فـ إطار كوميدي بلا هضرة.

 القصة 
كل حلقة كاتعرض مشكل بسيط فـ الدار ولا فالحديقة، بحال تصليح شي حاجة، تركيب جهاز، ولا تنظيم شي بلاصة. بات و مات كايحاولو يحلو المشكل بطريقة ديالهم الخاصة، و غالباً كايزيدو يعقّدو الوضع. رغم هاد الشي، عمرهم كايستسلمو، و فالأخير كايصلّحو المشكل بطريقتهم، و كايصيفطو التحية المعروفة ديالهم.

 الشخصيات 

 بات: غالباً لابس قميجة صفرا، كايبان أكثر حماس فالأفكار.
 مات: لابس قميجة حمرا، كايعاون بات و كايشارك فالمحاولات اللي كتفشل.

الجوج ما كايهضروش، و التواصل ديالهم كايكون غير بالإشارات، الحركات، و الأصوات.

 الإنتاج و التاريخ 
أول ظهور ديال بات و مات كان نهار 12 غشت 1976 فـ فيلم قصير سميتو Kuťáci، اللي كان هو الحلقة التجريبية ديال السلسلة. فـ السبعينات، تعرضات السلسلة لرقابة من النظام الاشتراكي، و حتى الألوان ديال القمصان ديال الشخصيات كانت محل انتقاد.

فـ الثمانينات، ولات السلسلة كتنتج رسمياً من طرف التلفزة التشيكوسلوفاكية، و من بعد، فـ عام 1990، دار لوبومير بينيش ستوديو خاص به فـ براغ و زيوريخ، و بدا كيوزع الحلقات عالمياً. من بعد، ولى ولدُه ماريك بينيش مشارك فالإخراج و الإنتاج.

 الموسيقى 
الموسيقى ديال السلسلة تصاوبات أساساً من طرف بيتر سكومال، و كاتعتمد غير على لحن بسيط و الهارمونيكا، و ما كاتحتاجش حوار باش توصل الفكرة.

 التأثير و الشعبية 
بات و مات ولات سلسلة مشهورة فبزاف د البلدان بحال بولونيا، ألمانيا، سويسرا، البرازيل، فنلندا، و هولندا. تدارو حتى كتب، ألعاب، و دمى للأطفال مستوحاة من الشخصيات.

 مصادر 

تصنيف:مسلسل د التلفازة
تصنيف:أعمال د 1976
تصنيف:التشيك